
	Днес в Министерството на регионалното развитие и благоустройството се проведе първото за тази година заседание на Консултативния съвет към министър Росен Плевнелиев.

Министърът и заместник-министрите Екатерина Захариева и Георги Прегъов запознаха участниците с подготвен от Министерството на околната среда и водите мораториум относно приема на заявленията за добив на подземни богатства. Мярката се налага поради многобройните необработени в предишни години заявления, както и поради необходимостта от промени в подзаконовата нормативна уредба за подземните богатства.

На присъстващите бяха разяснени целите и променения подход в работата на Съвета по децентрализация. Министърът посочи, че се разработва стратегия, по която ще се извърши децентрализацията, така че на общините ще бъдат предоставени повече функции. Това ще ги мотивира да подобрят качеството на услугите и ще им се предоставят възможности за по добро финансиране.

Заместник министрите Захариева и Прегьов информираха, че до края на месеца  промените в Закона за устройство на територията /ЗУТ/ ще бъдат предоставени за обсъждане. 
Разгледано беше прилагането на Закона за етажната собственост и необходимостта от разяснителна кампания, която да улесни гражданите. МРРБ има готов план за законодателните инициативи на министерството и предстои членовете на съвета да бъдат запознати.

Дискутирани бяха нормите, които гарантират качеството на пътните настилки. 

Относно предложението за разработване на стратегия за икономическото развитие на регионите, министър Плевнелиев поясни, че МРРБ ще бъде част от разработваната от правителството програма за работа с фондовете за периода 2013-2020 г. Той посочи Дунавската стратегия като пример за промяна в работата при изготвянето на проекти, в които са включени различни структури на обществото с идеи и предложения.

Участниците в заседанието се обединиха единодушно около идеята едно от следващите заседания на съвета да бъде посветено на темата енергийна ефективност и възможностите които се разкриват пред бранша. 


